**Tisztelt tanácstagok, kedves magyar szövetségesek!**

Kormányprogrammal kezdtem, kormányprogrammal zárom. Legyen mondjuk stílusosan 13 intézkedés. Ennyi szólt 80 éve a kollektív jogfosztásunkról. Most szóljon ennyi a kollektív boldogulásunkról. Az erkélyre nem sétálok ki, hogy kihirdessem őket, de amennyiben hajlandó bármely szlovák párt együttműködni ezekben a jogszabályok születését vagy módosítását igénylő tézisekben, úgy nem mondunk nemet a partnerségre.

1, A kisebbségek, szimpatikusabb néven nemzetiségek, még szimpatikusabb néven **nemzeti közösségek jogállásáról szóló törvény.** Kell, hogy az állam 32 évnyi léte után legyen végre egy jogszabály, amely nem csak a nyelvhasználatunkat, de alkotmányos státuszunk és minden kollektív gyakorolható jogunk kiindulópontjául szolgál.

2, ***Nemzeti tanácsok.*** Szlovák polgártásaimnak mondom: Netreba sa zlaknút. A múlt hónapban 30 éves magyar-szlovák alapszerződésben is szerepel olyan intézmények létrehozása, amelyek önálló költségvetési tételként működnek a nemzetiségi oktatás, kultúra és sajtó működtetésének céljával. Az oktatási optimalizációnál egy önálló, fenntartói jogkörökkel is rendelkező nemzetiségi oktatási tanács az egyedüli garancia, hogy a magyar iskola ne essen azonos megítélés alá a többségi iskolákkal. A vajdasági modell kiváló példaként szolgál, de helyben a ruszinoknak is van már hasonló szervezetük. Ha a Balkánon működhet, itt ugyan miért ne?

3, Társadalmi vita egy természetes régiókon alapuló ***közigazgatási rendszer átalakításáról***.

4, **A magyar, mint hivatalos nyelv.** Az államnyelvtörvény és a kisebbségi nyelvhasználati törvény helyett az állam hivatalos nyelveiről szóló törvény elfogadása, ami a magyarok lakta területi egységeken a hivatali eljárásban kötelezővé teszi a kétnyelvűséget. A szlovén minta alkalmazásának nagyon tudnánk örülni.

5, ***A választási törvény korrigálása*** regionális alternatív küszöbbel és/vagy nemzetiségi természetes mandátummal. A regionális alternatív küszöb esetén két megyében elért 7%-kal javasoljuk a mandátumszerzést, a nemzetiségi kedvezményes mandátumnál pedig a leadott 50 ezer szavazat felett az ahány mandátumnyi szavazat, annyi mandátum elvét, alatta pedig a nemzetiségi szószóló intézményét javasoljuk bevezetni.

6, ***A helyi önazonosság védelméről szóló törvény.*** Ha egy közösség úgy gondolja, valamilyen intézkedéssel "szűrni akarja" a beköltözőket, kapjon ehhez a jogállamisággal összehangolt eszközöket. Ilyenek lehetnek az ingatlanszerzés kizárása, a helyben lakók elővásárlási jogának általánossá tétele, az ingatlanszerzés és lakcímlétesítés feltételhez kötése és helyi adók bevezetése. Hajrá, Felső-Csallóköz!

7, Vissza nem térítendő ***otthonteremtési támogatás a leszakadó régiókban,*** közismert nevén: munkaalapú családtámogatási rendszer a magyarországi falusi CSOK mintájára. Fel kell venni a harcot a szülőföld elhagyása és a demográfiai válság ellen!

8, ***Akčný plán juh. Akčný plán východ.*** Gazdasági akcióterv a regionális különbségek csökkentésére infrastrukturális fejlesztésekkel, különösen II. és III. rendű utak korszerűsítésével. Ez komolyabb tőkeinjekciót igényel a déli megyék számára.

9, ***A hazai termelők támogatása.*** Jussanak földhöz az EU-s források nyújtotta lehetőségeken kívül hosszúlejáratú kölcsönök biztosításával a földalap tartalékaiból. Emellett nem ártana szabályozni a külföldiek földtulajdonszerzését is.

10, ***Átfogó vízgazdálkodási program*** a mezőgazdászokat sújtó aszálykárok kezelésére

11, ***Az önkormányzati finanszírozási rendszer*** regionális aránytalanságainak megszüntetése. Ne lejtsen északnak a pálya itt sem, ahogy a gázárak tervezett optimalizációjánál sem

12, ***Szabad jelképhasználat.*** Jogszabályban biztosítani kell a nemzeti közösségek jelképeinek használatát úgy a sporteseményeken és kulturális intézményeken, ahogy az intézmények falain.

13, Ha már itt vagyunk ezen az évfordulón, nem hagyhatjuk ki a dekrétumok alapján történő földelkobzások törvény általi leállítását, ahogy a diszkriminatív és anakronosztikus ***kollektív bűnösség elve végleges eltörlésének*** és a múlt korrekt lezárásának jogos igényét sem!

Ennyi lett volna mára. Hozzon a korszakváltás derűt az emberi viszonyokba, korrektséget a magyar-magyar együttműködésbe, sikert Szövetségünk politikai munkába, gyarapodást a közösségbe, és a végére hadd idézzek egy klasszikust Bud Spencertől, megelőlegezve a következő napok bulvártémáját: **“Lebukott egy emberünk Alaszkában. Kár érte, kiváló ügynök volt.”**